Modimolle staar tans ’n waterkrisis in die gesig terwyl daar bewerings is dat miljoene rand verlore gaan weens onwettige elektrisiteitsverbruik. Boonop het die grasietydperk wat onlangs deur ’n hofbevel verleen is om skuldeisers (soos Eskom) te verhoed om stappe teen die munisipaliteit te doen, ten einde geloop.
Die 90 dae grasie wat die hooggeregshof in Polokwane in Junie aan die munisipaliteit toegestaan het, het op Donderdag 1 November verval. Die munisipaliteit het sy regspan opdrag gegee om weer só ’n hofbevel te probeer bekom. Teen druktyd hierdie week was dit nog nie afgehandel nie.
Raadslid Thinus Botha van die Vryheidsfront Plus het tydens die vergadering indringend verneem na die vordering om 900 gloeilampe in straatligte te vervang. Hy is deur ’n lid van die administrasie-afdeling verseker dat dit spoedig afgehandel sal word.
Johann Abrie, DA-raadslid, wou op sy beurt weet wanneer dissiplinêre stappe teen amptenare wat by korrupsie in die munisipaliteit betrek word, gedoen sal word. Die ouditeurgeneraal (OG) het in sy verslag gesê dat amptenare nie inligting wat versoek is, verskaf het nie en hulle daarom nie ’n oudit-opinie kon gee nie, het Abrie gesê. Die forensiese span wat deur die departement van samewerkende regering, tradisionele sake en menslike nedersettings (CoGHSTA) na die munisipaliteit gestuur is, het glo dieselfde probleem ondervind. Die raad het besluit om CoGHSTA tyd te gee om dringend ’n dissiplinêre komitee op die been te bring en spoedig ’n verslag hieroor op te stel.